Rassie, Saru vra verskoning, gaan nie appelleerRassie Erasmus. (AP Photo/Christophe Ena) Rassie Erasmus en SA Rugby (Saru) het besluit om nie teen Wêreldrugby se sanksies te appelleer nie, terwyl daar sommer terselfdertyd vir Nic Berry om verskoning gevra is. In ’n kort verklaring het Saru gesê dat daar baie druk op alle betrokke partye geplaas is en dat dit onnodig is om alles verder uit te rek. “Ons het die voorval agter ons gesit en wil nou net vorentoe kyk. Ons respekteer die tugpaneel se bevinding sodat ons met duidelikheid die rugbybedrywighede in die komende maande kan beplan.” Wêreldrugby het intussen bevestig dat hy die verskoning aanvaar en kennis neem dat die appèlproses gestaak is. Die internasionale rugbybeheerliggaam beskou die saak as afgehandel. Erasmus het vroeër ’n video van 62 minute uitgereik waarin hy videogrepe uitwys waar hy glo die Springbokke in die eerste toets in Kaapstad teen die Britse en Ierse Leeus te na gekom is. Hy het ook voorbeelde uitgelig waar daar nie genoegsame respek aan die Bokke, en veral nie aan die Bokkaptein, Siya Kolisi, betoon is nie. Die Suid-Afrikaners se direkteur van rugby is op ses aanklagte – onder meer dat hy ’n wedstrydbeampte gedreig het en nie sy gesag gerespekteer het nie – skuldig bevind. Erasmus, wat aan die stuur van afrigtersake was toe die Springbokke in 2019 die Webb Ellis-trofee omhoog gehou het, is met onmiddellike inwerkingtreding vir die volgende twee maande van alle rugbyaktiwiteite geskors. Hy mag tot 30 September 2022 nie aan enige aktiwiteite deelneem op dae van wedstryde nie en is gewaarsku oor sy gedrag vorentoe. Hy moes ook die betrokke wedstrydbeamptes om verskoning gevra het. ???? Statement from SA Rugby and Rassie Erasmus: "We have drawn a line under the incident and only wish to look forward"???? Full statement here: https://t.co/DM1XKfndjy#StrongerTogether #StrongerForever pic.twitter.com/rDPa76GXvi — Springboks (@Springboks) November 25, 2021 Thanks to those who supported the @springboks during a real tough 2021 season (for all teams involved) Also on a personal level thanks for the support !! ( Strongs MJ ????????) — Rassie Erasmus (@RassieRugby) November 22, 2021